**Hans Marinius Blom Krokmyrdal** (1895–1970) var en lærer og lokalpolitiker (Arbeiderpartiet) fra daværende Nes kommune (nå Ørland) i Trøndelag. Han var ordfører i Nes kommune 1935–1941, men hans ordførerperiode ble forstyrret av en rettssak hvor han ble beskyldt for å opptre usømmelig og i strid med forventningene til en lærer.

Han var født i Astafjord i daværende Ibestad kommune, hvor foreldrene var fiskerbønder. Han tok eksamen på Tromsø lærerskole i 1918, og arbeidet først i Dverberg før han i 1922 kom til Val skole i Nes. Ved siden av lærerjobben var han her kordirigent, lærernes representant i skolestyret og fra 1931 formann i fattigstyret.

Ved stortingsvalget 1933 sto han på Samfundspartiets («Brochmannianernes») liste i Sør-Trøndelag. Ved kommunestyrevalget 1934 ble han valgt inn på Arbeiderpartiets liste, og ble valgt til ordfører, med partifellen Olav Buvik som varaordfører. Ved kommunestyrevalget 1937 fikk Arbeiderpartiet og *Borgerlig fellesliste* seks representanter hver i Nes kommunestyre. Ved konstitueringen av kommunestyret ble Krokmyrdal valgt til ordfører etter loddtrekning, mens den borgerlige ordførerkandidaten Asbjørn Berg ble varaordfører.

«Krokmyrdal-saken» som begynte i herredsretten i 1937, fortsatte i Frostating lagmannsrett i 1939 og ble avsluttet i Høyesterett i 1942, dreide seg om at Krokmyrdal (som på dette tidspunktet var ordfører) hadde saksøkt Nes skolestyre med krav om at avskjedigelsen av ham som lærer ble kjent ugyldig og opphevet. Krokmyrdal tapte i herredsretten, vant i lagmannsretten og tapte igjen i Høyesterett. Bakgrunnen for avskjedigelsesvedtaket var rykter, foreldreaksjoner og etter hvert skolestreik fordi foreldre i bygda mente at han var uegnet som lærer ettersom han skulle ha hatt et forhold til en gift kvinne i skolekretsen, og ellers oppført seg usømmelig mot andre kvinner i bygda. Krokmyrdals advokat sa under behandlingen i lagmannsretten at ryktene mot Krokmyrdal kunne ha sammenheng med at Krokmyrdal i 1934 ble separert fra sin daværende kone, som var fra bygda: «bevisførselen ville vise at det var de [… som] stilte seg på fru Krokmyrdals side, som hele tiden siden hadde representert aksjonskomiteen i saken.»

Krokmyrdal flyttet fra Nes, og bodde senere i Hasvik i Finnmark, hvor han var lærer og skoleinspektør. Han giftet seg på ny, og bosatte seg etter hvert i Bergen, hvor han døde i 1970.

Hans datter Ingjerd var gjennom ekteskapet med Arnt svigerdatter av fiskeskipperen og lokalpolitikeren Stener Robertsen.

Referanser
----------

1. ↑   Slekt og Datas Gravminnebase, slektogdata.no[Hentet fra Wikidata]
2. ↑   Folketellingen i Norge i 1910, www.digitalarkivet.no[Hentet fra Wikidata]
3. 1 2   Finnmark Dagblad, urn.nb.no, utgitt 4. august 1970[Hentet fra Wikidata]
4. ↑  Sæther, Stein Arne (red.) (1993). *Fosen. Natur, kultur og mennesker*. Trondheim: Adresseavisens Forlag. s. 215–216.
5. ↑  Eriksen, Hilmar (1962). *Det gamle Astafjord og Ibestad. 2*. s. 771-772.
6. 1 2  *Norske skolefolk*. Dreyer. 1934. s. 721.
7. ↑  «Nidaros 1931.12.16». 1931. s. 5.
8. ↑  «Tromsø 1933.09.15». 1933. s. 6.
9. ↑  *Stortingsvalget 1933*. Statistisk sentralbyrå. 1933. s. 97.
10. ↑  «Arbeiderbladet 1934.11.24». 1934. s. 6.
11. ↑  «Nidaros 1935.01.15». 1935. s. 5.
12. ↑  «Nidaros: Trøndelagen 1937.10.21». 1937. s. 2.
13. ↑  «Nidaros 1937.12.03». 1937. s. 5.
14. 1 2  *Norsk retstidende*. 1942. s. 77-88.  Referat fra Høyesterett
15. ↑  «Harstad Tidende 1942.05.18». 1942. s. 1.
16. ↑  «Nidaros 1939.01.17». 1939. s. 1-2.  Referat fra lagretten, første dag.
17. ↑  «Nidaros 1939.01.18». 1939. s. 1-2.  Referat fra lagretten, andre dag.
18. ↑  «Nidaros 1939.01.19». 1939. s. 1-2.  Referat fra lagretten, tredje dag.
19. ↑  «Nidaros 1939.01.20». 1939. s. 2,10.  Referat fra lagretten, fjerde dag.
20. ↑  «Nordlys 1955.09.10». 1955. s. 8.
21. ↑  *Norges bebyggelse : Nordlige seksjon. Herredsbindet for Sør-Trøndelag : Nordre del*. Norsk faglitteratur. 1957. s. 583.

|  |  |
| --- | --- |
| Oppslagsverk/autoritetsdata | Historisk befolkningsregister
 |